b'\n_START_ARTICLE_\nTippuri\n_START_PARAGRAPH_\nTippuri eli gonorrea on gramnegatiivisen Neisseria gonorrhoeae -bakteerin aiheuttama seksitauti. Se voi tarttua yhdynn\xc3\xa4ss\xc3\xa4 ja suuseksin v\xc3\xa4lityksell\xc3\xa4. Lis\xc3\xa4ksi lapsi voi saada sen synnynn\xc3\xa4isen\xc3\xa4 \xc3\xa4idilt\xc3\xa4\xc3\xa4n. _NEWLINE_Tippuri on yksi maailmanlaajuisesti yleisimmist\xc3\xa4 seksitaudeista. Suomessa havaittiin vuonna 2004 252 uutta tippuritapausta. Tippuri on herk\xc3\xa4sti tarttuva, mutta kondomi suojaa oikein k\xc3\xa4ytettyn\xc3\xa4 tartunnalta tehokkaasti. _NEWLINE_Tippuri voidaan todeta virtsasta, virtsaputkesta, kohdunsuusta, nielusta tai per\xc3\xa4suolesta otetuilla n\xc3\xa4ytteill\xc3\xa4. Sairautta hoidetaan useilla antibiooteilla. Vuonna 2011 raportoitiin Aasiasta ja Yhdysvalloista havaintoja, joissa bakteeri oli tullut vastustuskykyiseksi kaikille tunnetuille antibiooteille. _NEWLINE_Tippurin aiheuttava bakteeri ei el\xc3\xa4 kauan elimist\xc3\xb6n ulkopuolella.\n_START_SECTION_\nKomplikaatiot\n_START_PARAGRAPH_\nHoitamattomaan tippuriin liittyy useita riskej\xc3\xa4. Naisilla se saattaa aiheuttaa munanjohdinten tulehduksen, joka voi johtaa kroonisiin vatsakipuihin, kohdunulkoiseen raskauteen tai jopa hedelm\xc3\xa4tt\xc3\xb6myyteen. Miehill\xc3\xa4 tippuri voi puolestaan aiheuttaa eturauhas- tai lis\xc3\xa4kivestulehduksen. Sek\xc3\xa4 miehill\xc3\xa4 ett\xc3\xa4 naisilla tippuri voi johtaa silm\xc3\xa4- tai niveltulehdukseen tai verenmyrkytykseen.'